CELEX: 32020D1517
Language: ro
Date: 2020-10-19 00:00:00
Title: Decizia (UE) 2020/1517 a Consiliului din 19 octombrie 2020 privind poziția care urmează să fie adoptată în numele Uniunii Europene în cadrul consiliului Organizației pentru Conservarea Somonului din Atlanticul de Nord instituit prin Convenția pentru conservarea somonului din Atlanticul de Nord în ceea ce privește cererea de aderare la convenție prezentată de Regatul Unit și de abrogare a Deciziei (UE) 2019/937

20.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 348/16
               
            
         DECIZIA (UE) 2020/1517 A CONSILIULUI
         din 19 octombrie 2020
         privind poziția care urmează să fie adoptată în numele Uniunii Europene în cadrul consiliului Organizației pentru Conservarea Somonului din Atlanticul de Nord instituit prin Convenția pentru conservarea somonului din Atlanticul de Nord în ceea ce privește cererea de aderare la convenție prezentată de Regatul Unit și de abrogare a Deciziei (UE) 2019/937
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția pentru conservarea somonului din Atlanticul de Nord (1) (denumită în continuare „Convenția NASCO”) a fost aprobată prin Decizia 82/886/CEE a Consiliului (2) și a intrat în vigoare la 1 octombrie 1983.
                  
               
                     (2)
                  
                  
                     Convenția NASCO se aplică în prezent Regatului Unit, ca urmare a faptului că Uniunea este parte la respectiva convenție.
                  
               
                     (3)
                  
                  
                     În temeiul articolului 17 alineatul (3) din Convenția NASCO, convenția este deschisă pentru aderare, sub rezerva aprobării de către consiliul Organizației pentru Conservarea Somonului din Atlanticul de Nord instituit prin Convenția NASCO, oricărui stat care își exercită jurisdicția în materie de pescuit în Atlanticul de Nord sau care este un stat de origine pentru stocurile de somon.
                  
               
                     (4)
                  
                  
                     La 27 mai 2019, Consiliul a adoptat Decizia (UE) 2019/937 (3). Decizia menționată a fost favorabilă cererii de aderare a Regatului Unit la Convenția NASCO, însă aprobarea respectivei cereri de aderare trebuia acordată din momentul în care dreptul Uniunii încetează să se aplice Regatului Unit.
                  
               
                     (5)
                  
                  
                     În temeiul articolului 129 alineatul (4) din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (4), în cursul perioadei de tranziție, Regatul Unit poate negocia, semna și ratifica acorduri internaționale încheiate în nume propriu în domeniile de competență exclusivă a Uniunii, cu condiția ca acordurile respective să nu intre în vigoare sau să nu se aplice în cursul perioadei de tranziție, cu excepția cazului în care Uniunea autorizează acest lucru. Decizia (UE) 2020/135 a Consiliului (5) stabilește condițiile și procedura de acordare a acestor autorizații.
                  
               
                     (6)
                  
                  
                     Prin scrisoarea sa din 3 aprilie 2020, Regatul Unit a notificat Comisiei intenția de a-și exprima, în nume propriu, consimțământul de a-și asuma obligații în temeiul Convenției NASCO în cursul perioadei de tranziție.
                  
               
                     (7)
                  
                  
                     Decizia de punere în aplicare (UE) 2020/1305 a Consiliului (6) autorizează Regatul Unit să își exprime, în nume propriu, consimțământul de a își asuma obligații în temeiul Convenției NASCO, întrucât sunt îndeplinite condițiile prevăzute la articolul 3 alineatul (1) din Decizia (UE) 2020/135.
                  
               
                     (8)
                  
                  
                     În temeiul articolului 66 din Convenția Organizației Națiunilor Unite privind dreptul mării (7) (UNCLOS), statele din ale căror ape curgătoare provin stocurile anadrome sunt primele interesate și responsabile de aceste stocuri. Statul de origine al stocurilor anadrome trebuie să asigure conservarea acestora prin luarea unor măsuri de reglementare adecvate pentru pescuitul în toate apele situate în interiorul limitelor exterioare ale zonei sale economice exclusive. În cazurile în care stocurile anadrome migrează către sau prin apele situate în interiorul limitelor exterioare ale zonei economice exclusive a unui alt stat decât statul de origine, statul respectiv trebuie să coopereze cu statul de origine în ceea ce privește conservarea și gestionarea unor astfel de stocuri.
                  
               
                     (9)
                  
                  
                     Pentru a preveni pescuitul nesustenabil, este în interesul Uniunii ca Regatul Unit să coopereze la gestionarea stocurilor de somon în deplină conformitate cu dispozițiile UNCLOS și ale Acordului privind punerea în aplicare a dispozițiilor Convenției Organizației Națiunilor Unite privind dreptul mării din 10 decembrie 1982 în ceea ce privește conservarea și gestionarea populațiilor transzonale și a stocurilor de pești mari migratori (8) din 4 august 1995 sau cu dispozițiile oricărui alt acord internațional sau ale oricărei alte norme de drept internațional.
                  
               
                     (10)
                  
                  
                     În conformitate cu articol 66 din UNCLOS, statul de origine al stocurilor anadrome și alte state care pescuiesc aceste stocuri trebuie să ia măsuri pentru punerea în aplicare a articolului menționat. O astfel de cooperare poate fi instituită în cadrul organizațiilor regionale de gestionare a pescuitului.
                  
               
                     (11)
                  
                  
                     Aderarea Regatului Unit la Convenția NASCO va permite Regatului Unit să coopereze cu privire la măsurile necesare de conservare și gestionare, ținând seama în mod corespunzător de drepturile, interesele și obligațiile altor țări și ale Uniunii, și să se asigure că activitățile de pescuit se desfășoară într-o modalitate care să permită exploatarea sustenabilă a stocurilor de somon în cauză.
                  
               
                     (12)
                  
                  
                     Aderarea Regatului Unit la Convenția NASCO înainte de expirarea perioadei de tranziție ar permite Regatului Unit să pună pe deplin în aplicare obligațiile ce decurg din UNCLOS în ceea ce privește măsurile de conservare și gestionare care intră în vigoare începând din momentul în care se încheie perioada de tranziție și dreptul Uniunii încetează să se mai aplice Regatului Unit. Prin urmare, este în interesul Uniunii să aprobe cererea depusă de Regatul Unit de aderare la convenția NASCO.
                  
               
                     (13)
                  
                  
                     Din motive de claritate și de securitate juridică, Decizia (UE) 2019/937 ar trebui să fie abrogată,
                  
               ADOPTĂ PREZENTA DECIZIE:
         
            Articolul 1
            
               (1)   Poziția care urmează să fie adoptată în numele Uniunii în cadrul consiliului Organizației pentru Conservarea Somonului din Atlanticul de Nord (denumit în continuare „consiliul NASCO”) instituit prin Convenția pentru conservarea somonului din Atlanticul de Nord (denumită în continuare „Convenția NASCO”) este de a aproba cererea de aderare a Regatului Unit la Convenția NASCO.
            
            
               (2)   Comisia este autorizată să voteze în cadrul consiliului NASCO cu privire la aderarea Regatului Unit la Convenția NASCO și cu privire la statutul de membru al Regatului Unit în Comisia pentru Groenlanda occidentală și în Comisia pentru Atlanticul de Nord-Est.
            
         
         
            Articolul 2
            Decizia (UE) 2019/937 se abrogă.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Luxemburg, 19 octombrie 2020.
            
               
                  Pentru Consiliu
               
               
                  Președintele
               
               J. KLOECKNER
            
         
         
            (1)  JO L 378, 31.12.1982, p. 25.
         
            (2)  Decizia 82/886/CEE a Consiliului din 13 decembrie 1982 privind încheierea Convenției pentru conservarea somonului în Atlanticul de Nord (JO L 378, 31.12.1982, p. 24).
         
            (3)  Decizia (UE) 2019/937 a Consiliului din 27 mai 2019 privind poziția care urmează să fie adoptată în numele Uniunii Europene în cadrul Convenției pentru conservarea somonului în Atlanticul de Nord în ceea ce privește cererea de aderare la respectiva convenție prezentată de Regatul Unit (JO L 149, 7.6.2019, p. 61).
         
            (4)  JO L 29, 31.1.2020, p. 7.
         
            (5)  Decizia (UE) 2020/135 a Consiliului din 30 ianuarie 2020 referitoare la încheierea Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 29, 31.1.2020, p. 1).
         
            (6)  Decizia de punere în aplicare (UE) 2020/1305 a Consiliului din 18 septembrie 2020 prin care Regatul Unit este autorizat să își exprime, în nume propriu, consimțământul de a-și asuma obligații în temeiul anumitor acorduri internaționale care se aplică în cursul perioadei de tranziție în sfera politicii comune în domeniul pescuitului a Uniunii (JO L 305, 21.9.2020, p. 27).
         
            (7)  JO L 179, 23.6.1998, p. 3.
         
            (8)  JO L 189, 3.7.1998, p. 17.